CIMB ดูโอไทยเจอตอ
ซีไอเอ็มบี ชะงักดูโอลิสติงตลาดหุ้นไทย รอทางการแก้กฎหมายเสียภาษีเงินปันผลเสร็จก่อน ห่วงผู้ลงทุนเสียภาษีซ้อน คาดเลื่อนเข้าจดทะเบียนปี 2554
18 ส.ค. 2554

ซีไอเอ็มบี ชะงักดูโอลิสติงตลาดหุ้นไทย รอทางการแก้กฎหมายเสียภาษีเงินปันผลเสร็จก่อน ห่วงผู้ลงทุนเสียภาษีซ้อน คาดเลื่อนเข้าจดทะเบียนปี 2554
แหล่งข่าวจากวงการตลาดทุน เปิดเผยว่า ทางซีไอเอ็มบี กรุ๊ป ของมาเลเซียคงต้องเลื่อนการเข้าจดทะเบียนในตลาดหลักทรัพย์แห่งประเทศไทย (ตลท.) แห่งที่สอง หรือดูโอลิสติง ไปเป็นปี 2554 จากกำหนดเดิมภายในปีนี้ และซีไอเอ็มบีเพิ่งขออนุมัติต่ออายุแบบแสดงรายการข้อมูลเสนอขายหุ้น (ไฟลิง) กับทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ของมาเลเซียอีก 6 เดือน เพื่อรอความชัดเจนของทางการไทยในประเด็นการเสียภาษีเงินปันผลสำหรับบริษัทจดทะเบียนต่างประเทศ
ทั้งนี้ ทางซีไอเอ็มบีไม่ต้องการให้นักลงทุนที่เข้ามาซื้อหุ้นซีไอเอ็มบีในตลาดหุ้นไทยต้องเสียภาษีเงินปันผลซ้ำซ้อน โดยจะถูกหักภาษี ณ ที่จ่ายอยู่แล้ว 10% และจ่ายตอนสิ้นปีเมื่อยื่นแบบแสดงรายได้เพื่อเสียภาษีตามกฎหมายตามประมวลรัษฎากรที่ระบุว่า ผู้ได้รับเงินปันผลสามารถเลือกยื่นแบบรายได้หรือไม่ก็ได้ในปลายปี แต่ต้องเป็นเงินปันผลจากบริษัทที่จดทะเบียนในประเทศไทยเท่านั้น ทำให้นักลงทุนที่ได้รับเงินปันผลจากซีไอเอ็มบี มาเลเซีย ไม่สามารถเลือกยื่นแบบรายได้เพื่อเสียภาษีตอนสิ้นปีได้ 
“ที่ผ่านมา บุคคลธรรมดาที่มีรายได้น้อยมักจะคิดรายได้เงินปันผลตอนยื่นแบบภาษีตอนสิ้นปี เพื่อจะได้ภาษีคืนเพิ่มเติม ขณะที่ผู้ที่มีรายได้สูงมักจะเลือกคำนวณรายได้จากเงินปันผล เพื่อไม่ต้องการเสียภาษีเพิ่มเติมตามฐานรายได้” แหล่งข่าวเปิดเผย
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลท. กล่าวว่า ตลท.รับทราบและเข้าใจว่าซีไอเอ็มบีอยู่ในระหว่างรอความชัดเจนจากหน่วยงานที่เกี่ยวข้องในเรื่องภาษีที่จะมีผลต่อผู้ลงทุนก่อนการเข้าตลาดหุ้นไทยอยู่ 
ที่ผ่านมาทาง ตลท.ได้ดำเนินการเรื่องนี้อย่างเต็มที่ โดยร่วมกับหน่วยงานที่เกี่ยวข้องในการหาทางแก้ไข ภายใต้กรอบการดำเนินงานของคณะกรรมการพัฒนาตลาดทุน ซึ่ง ตลท.เชื่อมั่นว่าด้วยกลไกการทำงานดังกล่าวน่าจะมีความชัดเจนในเรื่องนี้ได้ทันตามแผนการเข้าจดทะเบียนของซีไอเอ็มบี มาเลเซีย
อย่างไรก็ตาม ตลท.หวังที่จะเห็นการเข้าจดทะเบียนของบริษัทต่างประเทศแบบดูโอลิสติงตัวแรกเกิดขึ้นจริงโดยเร็ว เนื่องจากได้เตรียมความพร้อมในด้านต่างๆ และทำงานร่วมกับซีไอเอ็มบี มาเลเซีย มาระยะหนึ่งแล้ว และรู้สึกยินดีและขอบคุณที่ซีไอเอ็มบียังยืนยันเจตจำนงและความตั้งใจในการเป็นส่วนหนึ่งของตลาดทุนไทย
ดะโต๊ะ นาซีร์ ราซัค หัวหน้าคณะเจ้าหน้าที่บริหาร ซีไอเอ็มบี กรุ๊ป ให้สัมภาษณ์ผู้สื่อข่าวมาเลเซียว่า ซีไอเอ็มบี กรุ๊ป รออนุมัติจากทางการไทยเรื่องภาษีซ้อน ทำให้ต้องเลื่อนจดทะเบียนข้ามตลาดในตลาดหุ้นไทยออกไป คาดจะยื่นเรื่องเข้าจดทะเบียนต่อสำนักงาน ก.ล.ต.ประมาณเดือน เม.ย. 2554
“เราเป็นบริษัทต่างชาติบริษัทแรกที่จดทะเบียนข้ามตลาดหุ้นในไทย จึงมีเรื่องภาษีซ้อนเข้ามาเกี่ยวข้องระหว่างมาเลเซียและไทย”